[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 6.7.2010

COM(2010)363 τελικό

2010/0202 (NLE)

Πρόταση για

ΑΠΟΦΑΣΗ ΤΟΥ ΣΥΜΒΟΥΛΙΟΥ

για τον καθορισμό της θέσης της Ευρωπαϊκής Κοινότητας στο Συμβούλιο Υπουργών της Ενεργειακής Κοινότητας (Σκόπια, 24 Σεπτεμβρίου 2010)

ΑΙΤΙΟΛΟΓΙΚΗ ΕΚΘΕΣΗ

Το Συμβούλιο Υπουργών της Ενεργειακής Κοινότητας θα συνεδριάσει στις 24 Σεπτεμβρίου 2010 στα Σκόπια (πρώην Γιουγκοσλαβική Δημοκρατία της Γιουγκοσλαβίας). Προκειμένου να συμμετάσχει η Ευρωπαϊκή Ένωση στη λήψη των σχετικών αποφάσεων, χρειάζεται να καθοριστεί η θέση της, σύμφωνα με το άρθρο 218 της Συνθήκης για τη λειτουργία της Ευρωπαϊκής Ένωσης σύμφωνα με τις διατάξεις της απόφασης του Συμβουλίου της 29ης Μαΐου 2006 για τη σύναψη, από την Ευρωπαϊκή Κοινότητα, της συνθήκης για την ίδρυση της Ενεργειακής Κοινότητας.

Η πρόταση απόφασης του Συμβουλίου καλύπτει όλα τα σημεία της ημερήσιας διάταξης για τα οποία αναμένεται να ληφθεί απόφαση από το Συμβούλιο Υπουργών και που αναφέρονται κατωτέρω. Ενημερωτικά, στη συνέχεια εκτίθενται και τα άλλα σημεία της ημερήσιας διάταξης.

ΣΗΜΕΙΑ ΠΡΟΣ ΑΠΟΦΑΣΗ

Η Επιτροπή θα εκφράσει τις θέσεις της Ευρωπαϊκής Ένωσης, όπως καθορίζονται στο παράρτημα της πρότασης για απόφαση, επί των ακόλουθων στοιχείων.

Θέματα προϋπολογισμού

Η Επιτροπή θα εγκρίνει την οικονομική απαλλαγή του Διευθυντή για το 2009 με βάση την έκθεση ελέγχου της 31ης Δεκεμβρίου 2008, την έκθεση της επιτροπής προϋπολογισμού όσον αφορά τον έλεγχο του 2009 και την έκθεση του Διευθυντή σχετικά με την εκτέλεση του προϋπολογισμού.

Η Επιτροπή θα εγκρίνει, επιπλέον, την τροποποίηση του παραρτήματος 4 της συνθήκης για την Ενεργειακή Κοινότητα («συνεισφορά στον προϋπολογισμό») μετά την προσχώρηση της Μολδαβίας στην Ενεργειακή Κοινότητα από 1ης Μαίου 2010.

Η προτεινόμενη τροποποίηση αναφέρεται στην συνεισφορά της Μολδαβίας για το έτος 2011, η οποία καθορίζεται στο 0,10% του συνολικού προϋπολογισμού της Ενεργειακής Κοινότητας (3.380.000 EUR). Η συνεισφορά της Μολδαβίας ανέρχεται σε 3.380 EUR και είναι ανάλογη των συνεισφορών της Αλβανίας, της ΠΓΔΜ, του Μαυροβουνίου και της Αποστολής των Ηνωμένων Εθνών για το Κοσσυφοπέδιο (UNMIK).

Προκειμένου να αποφευχθεί ένα πλεόνασμα στον προϋπολογισμό, το ισοδύναμο 0,10% αφαιρείται από τη συνεισφορά της Ευρωπαϊκής Ένωσης για το έτος 2011, η οποία καθορίζεται στο 98% (αντί του 98,10% για το έτος 2010). Οι συνεισφορές των άλλων συμβαλλομένων μερών παραμένουν στα ίδια επίπεδα με αυτά του 2010.

Ανανεώσιμες πηγές ενέργειας

Τον Ιούνιο του 2009, το Συμβούλιο Υπουργών συνέστησε κλιμάκιο (task force) με αποστολή την αξιολόγηση του αντίκτυπου της Οδηγίας 2009/28/ΕΚ του Ευρωπαϊκού Κοινοβουλίου και του Συμβουλίου, της 23ης Απριλίου 2009, σχετικά με την προώθηση της χρήσης ενέργειας από ανανεώσιμες πηγές και την τροποποίηση και τη συνακόλουθη κατάργηση των οδηγιών 2001/77/ΕΚ και 2003/30/ΕΚ («Οδηγία 2009/28/EC») για την προώθηση της χρήσης ενέργειας από ανανεώσιμες πηγές στα συμβαλλόμενα μέρη και στα υποψήφια συμβαλλόμενα μέρη της Ενεργειακής Κοινότητας, καθώς και για την διερεύνηση και εισήγηση των ρυθμίσεων μιας ενδεχόμενης περαιτέρω έγκρισης από την Ενεργειακή Κοινότητα.

Η γραμματεία ανέθεσε, το 2009, μελέτη για την εφαρμογή της νέας οδηγίας της ΕΕ για τα ανανεώσιμα στην Ενεργειακή Κοινότητα με στόχο τον υπολογισμό ενός υποχρεωτικού στόχου για τις ανανεώσιμες πηγές ενέργειας για κάθε χώρα, βάσει της μεθοδολογίας που προβλέπεται στην οδηγία ΕΕ, μεταξύ άλλων στόχων. Η μεθοδολογία για τον υπολογισμό των στόχων του 2020 όσον αφορά τις ανανεώσιμες πηγές ενέργειας (ΑΠΕ) βασίστηκε στην αρχή της ισοδύναμης φιλοδοξίας των συμβαλλόμενων μερών, όπως και των κρατών μελών της ΕΕ, δηλ. σε μια εφάπαξ αύξηση κατά 5,5% στην οποία προστίθεται ένα κυμαινόμενο μέρος ανάλογα με το κατά κεφαλή ΑΕΠ.

Κατά τη διεκπεραίωση του έργου του, το κλιμάκιο ΑΕΠ διαπίστωσε ότι τα σχετικά με την κατανάλωση και την διαθεσιμότητα βιομάζας δεδομένα συνιστούσαν έναν από τους μεγαλύτερους συντελεστές αβεβαιότητας της μελέτης, ο οποίος δεν επηρεάζει μόνο τον υπολογισμό του μεριδίου της ΑΕΠ για το έτος αναφοράς 2005 αλλά και τον υπολογισμό του διαθέσιμου δυναμικού επίτευξης των στόχων για το 2020.

Κατά συνέπεια, η γραμματεία της Ενεργειακής Κοινότητας ανέλαβε να εκπονήσει μία συμπληρωματική μελέτη στην οποία θα εξεταστούν τα σχετικά με τη βιομάζα δεδομένα για όλα τα συμβαλλόμενα μέρη (συμπεριλαμβανομένης της Μολδαβίας).

Μέχρις ότου πληρωθούν οι προϋποθέσεις για την περαιτέρω διερεύνηση της μελλοντικής εφαρμογής της οδηγίας 2009/28, θεωρείται σκόπιμο να διατυπωθεί εισήγηση στα συμβαλλόμενα μέρη, καλώντας τα να εντείνουν τις προσπάθειές τους για την προώθηση των ανανεώσιμων πηγών ενέργειας, υπό το πρίσμα των διατάξεων της οδηγίας οι οποίες δεν συνδέονται άμεσα με τον καθορισμό υποχρεωτικών εθνικών στόχων.

Η Επιτροπή εγκρίνει τη θέσπιση του κειμένου της σύστασης του Υπουργικού Συμβουλίου σχετικά με την προαγωγή της χρήσης της ενέργειας που παράγεται από ανανεώσιμες πηγές, όπως εγκρίθηκε κατά τη συνεδρίαση της Μόνιμης Ομάδας Υψηλού Επιπέδου στις 29 Ιουνίου 2010.

Η Επιτροπή εγκρίνει την παράταση της εντολής του κλιμακίου για ένα ακόμη έτος.

Εσωτερική αγορά ηλεκτρικής ενέργειας και αερίου - "Τρίτο πακέτο"

Η συνθήκη για την Ενεργειακή Κοινότητα καθορίζει ως εξής το «κοινοτικό κεκτημένο για την ενέργεια»: (i) Οδηγία 2003/54/ΕΚ του Ευρωπαϊκού Κοινοβουλίου και του Συμβουλίου, της 26ης Ιουνίου 2003, σχετικά με τους κοινούς κανόνες για την εσωτερική αγορά ηλεκτρικής ενέργειας, (ii) οδηγία 2009/55/ΕΚ του Ευρωπαϊκού Κοινοβουλίου και του Συμβουλίου, της 26ης Ιουνίου 2003, σχετικά με τους κοινούς κανόνες για την εσωτερική αγορά φυσικού αερίου, και (iii) κανονισμός (ΕΚ) αριθ. 1228/2003 του Ευρωπαϊκού Κοινοβουλίου και του Συμβουλίου, της 26ης Ιουνίου 2003, σχετικά με τους όρους πρόσβασης στο δίκτυο για τις διασυνοριακές ανταλλαγές ηλεκτρικής ενέργειας . Με την απόφαση αριθ.º 2007/06/MC-EnC της 18ης Δεκεμβρίου 2007, το εν λόγω κεκτημένο συμπληρώθηκε με τον κανονισμό (ΕΚ) αριθ. 1775/2005 περί όρων πρόσβασης στα δίκτυα μεταφοράς φυσικού αερίου.

Οι ως άνω πράξεις της νομοθεσίας της Ευρωπαϊκής Ένωσης έχουν αποτελέσει το αντικείμενο τροποποίησης και αναδιατύπωσης και ως εκ τούτου θα καταργηθούν και υποκατασταθούν από την 3η Μαρτίου 2011 από τις ακόλουθες πράξεις: οδηγία 2009/72/ΕΚ του Ευρωπαϊκού Κοινοβουλίου και του Συμβουλίου της 13ης Ιουλίου 2009 σχετικά με τους κοινούς κανόνες για την εσωτερική αγορά ηλεκτρικής ενέργειας· οδηγία 2009/73/ΕΚ του Ευρωπαϊκού Κοινοβουλίου και του Συμβουλίου, της 13ης Ιουλίου 2009, σχετικά με τους κοινούς κανόνες για την εσωτερική αγορά φυσικού αερίου· κανονισμός (ΕΚ) αριθ. 714/2009 του Ευρωπαϊκού Κοινοβουλίου και του Συμβουλίου, της 13ης Ιουλίου 2009 , σχετικά με τους όρους πρόσβασης στο δίκτυο για τις διασυνοριακές ανταλλαγές ηλεκτρικής ενεργείας και κανονισμός (ΕΚ) αριθ. 715/2009 του Ευρωπαϊκού Κοινοβουλίου και του Συμβουλίου, της 13ης Ιουλίου 2009, σχετικά με τους όρους πρόσβασης στα δίκτυα μεταφοράς φυσικού αερίου.

Το λεγόμενο αυτό "τρίτο πακέτο" βασίζεται στην πείρα εφαρμογής των κρατών μελών της ΕΕ και συνιστά μια αναβάθμιση των κανόνων αναδιατύπωσης.

Η Επιτροπή άρχισε να εργάζεται προκαταληπτικά για την έγκαιρη εφαρμογή των εν λόγω οδηγιών και κανονισμών στα κράτη μέλη, νομοθετήματα που ήδη αποτελούν το σημείο αναφοράς για την εσωτερική αγορά ηλεκτρισμού και αερίου σε ευρωπαϊκό επίπεδο.

Είναι επομένως σκόπιμο να αρχίσει η Ενεργειακή Κοινότητα την εφαρμογή του "ενεργειακού κεκτημένου" της, κατά τρόπο που να αντανακλά την πρόσφατη εξέλιξη της νομοθεσίας της Ευρωπαϊκής Ένωσης, μετά από επίσημη σύσταση που ενέκρινε το Υπουργικό Συμβούλιο.

Μία μελλοντική απόφαση για την εφαρμογή του "τρίτου πακέτου" θα περιλαμβάνει τις αναγκαίες προσαρμογές στο θεσμικό πλαίσιο της Ενεργειακής Κοινότητας και στις ιδιαιτερότητες καθενός των συμβαλλομένων μερών, όπως προβλέπεται στο άρθρο 24 της συνθήκης για την Ενεργειακή Κοινότητα. Η Επιτροπή θα εγκρίνει τη θέσπιση του κειμένου της σύστασης του Συμβουλίου για την εφαρμογή των τροποποιήσεων του "κοινοτικού κεκτημένου για την ενέργεια", όπως εγκρίθηκε κατά τη συνεδρίαση της Μόνιμης Ομάδας Υψηλού Επιπέδου, στις 29 Ιουνίου 2010.

ΑΛΛΑ ΣΗΜΕΙΑ

Σημεία χωρίς συζήτηση

Η Επιτροπή θα εγκρίνει τα συμπεράσματα των προηγούμενων δύο συνεδριάσεων της Μόνιμης Ομάδας Υψηλού Επιπέδου και θα λάβει υπόψη τις ακόλουθες εκθέσεις:

– την έκθεση για την εφαρμογή του προγράμματος εργασίας της Ενεργειακής Κοινότητας·

– την έκθεση ελέγχου της 31ης Δεκεμβρίου 2009·

– την έκθεση της επιτροπής προϋπολογισμού για τον έλεγχο, του 2009·

– την έκθεση του Διευθυντή για την εκτέλεση του προϋπολογισμού·

– την έκθεση σχετικά με τις εκκρεμείς υποθέσεις επίλυσης διαφορών.

– προκαταρκτική έκθεση σχετικά με την εκτέλεση του προϋπολογισμού του 2009.

Εφαρμογή της Συνθήκης

Η Επιτροπή λαμβάνει υπόψη την έκθεση της Γραμματείας.

Η Επιτροπή θα λάβει υπό σημείωση την ελάχιστη πρόοδο που σημειώθηκε στην εφαρμογή στο διάστημα που μεσολάβησε από την τελευταία έκθεση και ιδίως την απόσταση μεταξύ των πολιτικών διακηρύξεων και της καθημερινής εφαρμογής, γεγονός που συνιστά ένα πραγματικό εμπόδιο για τις επενδύσεις.

Θα ενθαρρύνει τη Γραμματεία, σύμφωνα με τα συμπεράσματα της τελευταίας συνεδρίασης του Υπουργικού Συμβουλίου που πραγματοποιήθηκε στο Ζάγκρεμπ στις 18 Δεκεμβρίου 2009, να παρέμβει ενεργά σε όλα τα κρούσματα μη συμμόρφωσης και ιδίως να αντιμετωπίσει τα ζητήματα αυτά στο πλαίσιο διαδικασιών δρομολογούμενων με δική τους πρωτοβουλία. Πρέπει να εξασφαλιστεί ίση μεταχείριση, π.χ. με την ταυτόχρονη αντιμετώπιση παρόμοιων παραβιάσεων από διαφορετικά συμβαλλόμενα μέρη.

Η Επιτροπή θα εξακολουθήσει να υποστηρίζει περαιτέρω τις προσπάθειες της γραμματείας για την εξεύρεση λύσεων μέσω διαπραγματεύσεων.

Ασφάλεια του εφοδιασμού

Η Επιτροπή θα λάβει υπόψη την υφιστάμενη κατάσταση όσον αφορά την εφαρμογή της συνθήκης από πλευράς ασφάλειας εφοδιασμού και θα υποβάλει έκθεση για τις τρέχουσες συζητήσεις σχετικά με την οικεία πρόταση κανονισμού του Ευρωπαϊκού Κοινοβουλίου και του Συμβουλίου σχετικά με μέτρα επίτευξης διασφάλισης του εφοδιασμού με φυσικό αέριο και την κατάργηση της οδηγίας 2004/67/EΚ.

Η σχετική με το πετρέλαιο διάσταση

Η Επιτροπή θα χαιρετίσει τη σύναψη σύμβασης σχετικά με μελέτη για τα αποθέματα πετρελαίου έκτακτης ανάγκης στην Ενεργειακή Κοινότητα, που θα ολοκληρωθεί τον Μάρτιο του 2011. Η έκθεση αυτή θα αξιολογεί την τρέχουσα κατάσταση και τις ανάγκες των συμβαλλόμενων μερών και παρατηρητών και θα καταρτίσει έναν "οδικό χάρτη" για την Ενεργειακή Κοινότητα, ο οποίος θα περιλαμβάνει ιδίως ένα συντονισμένο χρονοδιάγραμμα εφαρμογής της οδηγίας 2009/119/EΚ της 14ης Σεπτεμβρίου 2009 σχετικά με υποχρέωση διατήρησης ενός ελάχιστου επιπέδου αποθεμάτων αργού πετρελαίου ή/και προϊόντων πετρελαίου από τα κράτη μέλη.

Επενδύσεις σε υποδομές

Η Επιτροπή θα λάβει υπό σημείωση τα βήματα που πραγματοποιήθηκαν στην κατεύθυνση της προαγωγής των έργων υποδομής που θεωρούνται ως έργα προτεραιότητας για την περιοχή, τα οποία περιλαμβάνονται στον κατάλογο των προκριθέντων έργων (short-list) που καταρτίζει η γραμματεία και έχει αποτελέσει το αντικείμενο επεξεργασίας εκ μέρους της και έγκρισης από τη Μόνιμη Ομάδα Υψηλού Επιπέδου κατά τις συνεδριάσεις της 17ης Μαρτίου και 29ης Ιουνίου 2010.

Επίσης, λαμβάνει υπόψη την έκθεση που ενέκρινε το Ρυθμιστικό Συμβούλιο της Ενεργειακής Κοινότητας στη συνεδρίασή του της 10ης Μαρτίου 2010 σχετικά με τη συνεργασία των ρυθμιστικών φορέων όσον αφορά τα διασυνοριακά επενδυτικά προγράμματα, καλύπτοντας και τα ρυθμιστικά μέσα προαγωγής των νέων επενδύσεων, την αξιολόγηση των υφιστάμενων μηχανισμών και τις συστάσεις.

Μνημόνιο για τα κοινωνικά ζητήματα

Η Επιτροπή θα λάβει υπό σημείωση τη σημειωθείσα πρόοδο στην εφαρμογή του μνημονίου για τα κοινωνικά ζητήματα και ιδίως τα συμπεράσματα του 3ου κοινωνικού φόρουμ που πραγματοποιήθηκε στις 10 - 11 Ιουνίου στα Σκόπια.

Το Συμβούλιο Υπουργών της Ενεργειακής Κοινότητας θα συνεδριάσει στις 24 Σεπτεμβρίου 2010 στα Σκόπια (πρώην Γιουγκοσλαβική Δημοκρατία της Μακεδονίας). Προκειμένου να συμμετάσχει η Ευρωπαϊκή Ένωση στη λήψη των σχετικών αποφάσεων, χρειάζεται να καθοριστεί η θέση της, σύμφωνα με το άρθρο 218 της Συνθήκης και σύμφωνα με τις διατάξεις της απόφασης 2006/500/ΕΚ του Συμβουλίου της 29ης Μαΐου 2006 για τη σύναψη, από την Ευρωπαϊκή Κοινότητα, της συνθήκης για την ίδρυση της Ενεργειακής Κοινότητας.

Η πρόταση απόφασης του Συμβουλίου καλύπτει όλα τα σημεία της ημερήσιας διάταξης για τα οποία αναμένεται να ληφθεί απόφαση από το Συμβούλιο Υπουργών και τα οποία αναφέρονται κατωτέρω. Ενημερωτικά, στη συνέχεια εκτίθενται και τα άλλα σημεία της ημερήσιας διάταξης.

2010/0202 (NLE)

Πρόταση για

ΑΠΟΦΑΣΗ ΤΟΥ ΣΥΜΒΟΥΛΙΟΥ

για τον καθορισμό της θέσης της Ευρωπαϊκής Κοινότητας στο Συμβούλιο Υπουργών της Ενεργειακής Κοινότητας (Σκόπια, 24 Σεπτεμβρίου 2010)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για τη λειτουργία της Ευρωπαϊκής Ένωσης, και ιδίως το άρθρο 218 παράγραφος 9,

την απόφαση του Συμβουλίου 2006/500/ΕΚ, της 29ης Μαΐου 2006, για τη σύναψη από την Ευρωπαϊκή Κοινότητα της συνθήκης για την Ενεργειακή Κοινότητα[1] και ιδίως τα άρθρα 4 και 5,

την πρόταση της Επιτροπής,

ΑΠΟΦΑΣΙΖΕΙ:

Άρθρο μόνο

Ενόψει της συνόδου του Συμβουλίου Υπουργών της Ενεργειακής Κοινότητας, η οποία πρόκειται να λάβει χώρα στα Σκόπια στις 24 Σεπτεμβρίου 2010, στο παράρτημα της παρούσας απόφασης καθορίζεται η θέση της Ευρωπαίκής Ένωσης ως προς τα θέματα που εμπίπτουν στο πεδίο εφαρμογής του άρθρου 218 παράγραφος 9 της Συνθήκης.

Βρυξέλλες,

Για το Συμβούλιο

Guenther OETTINGER Μέλος της Επιτροπής

ΠΑΡΑΡΤΗΜΑ Θέση της Ευρωπαϊκής Ένωσης

- Η Ευρωπαϊκή Ένωση εγκρίνει την οικονομική απαλλαγή του Διευθυντή της γραμματείας της Ενεργειακής Κοινότητας για το έτος 2009.

- Η Ευρωπαϊκή Ένωση εγκρίνει την απόφαση του Συμβουλίου Υπουργών για την τροποποίηση του παραρτήματος 4 της συνθήκης για την Ενεργειακή Κοινότητα («συνεισφορά στον προϋπολογισμό»), ώστε να συνεκτιμάται η προσχώρηση της Δημοκρατίας της Μολδαβίας.

- Η Ευρωπαϊκή Ένωση εγκρίνει την παράταση της εντολής του κλιμακίου για τις ανανεώσιμες πηγές ενέργειας για ένα ακόμη έτος.

- Η Ευρωπαϊκή Ένωση εγκρίνει τη σύσταση του Συμβουλίου Υπουργών για την προαγωγή της χρήσης ενέργειας από ανανεώσιμες πηγές.

- Η Ευρωπαϊκή Ένωση εγκρίνει τη σύσταση του Συμβουλίου Υπουργών για την εφαρμογή των τροποποιήσεων του " κοινοτικού κεκτημένου για την ενέργεια ".

[1] EE L 198, σ. 15.